b'\n_START_ARTICLE_\nEvherij Lyonski\n_START_SECTION_\n\xc5\xbdivljenje in dela\n_START_PARAGRAPH_\nPo smrti \xc5\xbeene Galije? (rojene okoli 390) se je Evherij, kot je bila pogosta navada v 5. stol., za nekaj \xc4\x8dasa umaknil v samostan v Lerinsu, ki ga je ustanovil sv. Honorat na manj\xc5\xa1em od dveh otokov Antibesa. Tja je od\xc5\xa1el s sinovoma, Veranijem in Salonijem, da bi \xc5\xbeivel lo\xc4\x8deno in preprosto \xc5\xbeivljenje, posve\xc4\x8deno \xc5\xa1tudiju in izobrazbi sinov. Kmalu zatem je od\xc5\xa1el dalje, na sosednji otok Lerona (dana\xc5\xa1nja Sv. Margareta), kjer se je posve\xc4\x8dal \xc5\xa1tudiju in samozatajevanju. O svojih na\xc4\x8drtih, da bi se pridru\xc5\xbeil pu\xc5\xa1\xc4\x8davnikom na Vzhodu, se je posvetoval z Janezom Kasijanom, slavnim pu\xc5\xa1\xc4\x8davnikom, ki se je iz Vzhoda vrnil v Marseille. Kasijan mu je odgovoril v nekaterih izmed svojih Collationes, opisujo\xc4\x8d dnevno \xc5\xbeivljenje egip\xc4\x8danskih pu\xc5\xa1\xc4\x8davnikov. Okrog leta 428 je Evherij spisal svoj esej v obliki pisma De laude Eremi (Hvalnica pu\xc5\xa1\xc4\x8dave), ki ga je naslovil na \xc5\xa1kofa Hilarija Arle\xc5\xa1kega. Kljub posnemanju asketskega \xc5\xbeivljenja egip\xc4\x8danskih pu\xc5\xa1\xc4\x8davnikov je Evherij ohranil stike z ljudmi, ki so sloveli po u\xc4\x8denju in pobo\xc5\xbenosti: Kasijanom, Hilarijem Arle\xc5\xa1kim, Honoratom (pozneje je postal marsejski \xc5\xa1kof), Klavdijanom Mamertijem, Sidonijem Apolinarijem in njegovim sorodnikom Valerijem, ki mu je naslovil  svojo Epistola paraenetica ad Valerianum cognatum, de contemptu mundi (Pismo sorodniku Valeriju, o zani\xc4\x8devanju sveta) kot izraz obupa nad sedanjostjo in prihodnostjo sveta, ki je v zadnjih zdihljajih. To misel je delil z veliko izobra\xc5\xbeenci pozne antike  v upanju na svet, ki bo pri\xc5\xa1el. Erazem Rotterdamski je njegov latinski slog tako cenil, da je njegove spise uredil in jih objavil v Baslu leta 1520._NEWLINE_Evherijev Liber formularum spiritalis intelligantiae, naslovljen na sina Veranija, je obramba upravi\xc4\x8denosti alegori\xc4\x8dnega branja Svetega pisma s primeri metafor iz psalmov in fraz, kot je Gospodova roka. Termin anagoge je tako bibli\xc4\x8dno uporaben za prihod nebe\xc5\xa1kega Jeruzalema; predstavljeni pa so \xc5\xa1e drugi primeri, ki so postali vzor\xc4\x8dni v klasi\xc4\x8dni srednjeve\xc5\xa1ki hermenevtiki._NEWLINE_Evherijeva slava je bila v JV Galiji kmalu tako raz\xc5\xa1irjena, da je bil izbran za lyonskega \xc5\xa1kofa okrog leta 434 - gotovo je vsaj, da je prisostvoval na prvem koncilu v Orangu (441) kot lyonski metropolit v \xc4\x8dastni vlogi, ki jo je ohranil do smrti. Na \xc5\xa1kofijskem sede\xc5\xbeu ga je nasledil sin Veranij, medtem ko je drugi sin Solonij postal \xc5\xa1kof v \xc5\xbdenevi._NEWLINE_Med Evherijevimi drugimi pismi so tudi Institutiones ad Salonium, naslovljene na drugega sina. Prav tako je Evheriju pripisanih veliko homilij in drugih besedil.'